**ELŐTERJESZTÉS**

**Szombathely Megyei Jogú Város Közgyűlése Oktatási és Szociális Bizottságának 2016. június 8-i ülésére**

**Javaslat**

**Szombathely Megyei Jogú Város Diákönkormányzata 2016-2017. évi programtervezetének támogatására**

Szombathely Megyei Jogú Város Önkormányzata kiemelt figyelmet fordít a szombathelyi fiatalok helyi érdekképviseleti fórumainak szakmai és anyagi támogatására. A város polgármestere és a felelős bizottságok rendszeres kapcsolatot tartanak a diákság megválasztott képviselőivel. A diákönkormányzati élet szervezésével kapcsolatos elképzeléseket az ifjúsági ügyekkel foglalkozó bizottság minden évben napirendjére tűzi, Szombathely Megyei Jogú Város Diákönkormányzata munkatervét szakmai javaslatokkal segíti, a működési- és programköltségekhez forrásokat biztosít.

Szombathely Megyei Jogú Város Diákönkormányzatának képviselői Farkas Flóra diákpolgármester és Farkas István Zoltán diák-alpolgármester vezetésével a 2016. május 23-i ülésükön véglegesítették a 2017 márciusáig (a következő diákpolgármester-választásig) terjedő időszakra szóló - az előterjesztés mellékletét képező - munkatervüket, amely tartalmazza a hagyományos programok folytatását, azok részbeni módosítását, valamint új elemekkel történő bővítéséről szóló elképzeléseket. A programok között tábori formában lebonyolításra kerülő képzés, sportrendezvény, önkéntes-, a társadalmi szolidaritást erősítő kezdeményezések szerepelnek, de kiemelt figyelmet kapnak a diákság és a város vezetői közötti párbeszédet biztosító fórumok is, úgymint a romániai Vajdahunyad városával fennálló testvérvárosi kapcsolat ápolását célzó nyári vízi tábor és téli sítábor. A diákok programtervezetének költségvonzata a működési kiadásokkal együtt 3.947.500 forint.

Szombathely Megyei Jogú Város Diákönkormányzatának munkájában aktívan részt vállaló fiatalok a szervező és érdekképviseleti munkát térítésmentesen, önkéntesen látják el. Szombathely Megyei Jogú Város Diákönkormányzata jogilag nem önálló szervezet, így a programjaihoz szükséges anyagi forrásokért országos pályázatokon nem tud indulni. A munkában részt vevő diákok, iskolai diákönkormányzatok anyagi háttere szintén nem teszi lehetővé, hogy pénzügyileg hozzájáruljanak a városi szintű rendezvények költségeihez, így Szombathely Megyei Jogú Város Diákönkormányzatának vezetői az Oktatási és Szociális Bizottság támogatását kérik.

Kérem a Tisztelt Bizottságot, hogy Szombathely Megyei Jogú Város Diákönkormányzata éves munkatervének megismerése után javaslataikkal segítsék a fiatalok munkáját és támogassák a diákok által elképzelt programok megvalósulását!

Szombathely, 2016. május „ ”

|  |
| --- |
|  |
| **(: Koczka Tibor :)** |

**HATÁROZATI JAVASLAT**

**…/2016. (VI.8.) OSzB. számú határozat**

Szombathely Megyei Jogú Város Közgyűlésének Oktatási és Szociális Bizottsága Szombathely Megyei Jogú Város Diákönkormányzatának 2016-2017. évi programtervezetét megismerte és az abban foglaltak megvalósítását Szombathely Megyei Jogú Város Önkormányzatának Szervezeti és Működési Szabályzatáról szóló 34/2014. (XI.3) önkormányzati rendelet 52. § (2) bekezdés 1. pontja alapján 3.947.500 forint összeggel támogatja Szombathely Megyei Jogú Város Önkormányzata Közgyűlésének az önkormányzat 2016. évi költségvetéséről szóló 5/2016. (III.1.) önkormányzati rendelete Oktatási ágazat kiadásai „Oktatási, szociális és ifjúsági kiadások - tartalék” tételsora terhére.

**Felelősök:** Rettegi Attila, az Oktatási és Szociális Bizottság elnöke

(A végrehajtás előkészítéséért:

Dr. Bencsics Enikő, az Egészségügyi és Közszolgálati Osztály vezetője

Stéger Gábor, a Közgazdasági és Adóosztály vezetője)

**Határidő:** folyamatos